DILONGESHA DIA 2
Nzambi nnganyi?
1. Tudi ne bua kutendelela Nzambi bua tshinyi?
Nzambi mulelela ke Nzambi utu mufuke bintu bionso. Kena ne tshibangidilu, kena ne ndekelu. (Musambu 90:2) Lumu luimpe ludi mu Bible ludi lufumina kudiye. (1 Timote 1:11) Bu mudi Nzambi ke udi mutupeshe muoyo, tudi ne bua kumutendelela anu yeye.
2. Nzambi utu mushindu kayi?
Muntu nansha umue katu muanji kumona Nzambi to, bualu udi Nyuma; mmumue ne: mmuntu udi mutupite tuetu bantu kule ne kule. (Yone 1:18; 4:24) Nansha nanku, tudi tumuenena ngikadilu ya Nzambi ku bintu bidiye mufuke. Tshilejilu, patudi tutangila mishindu mishilashilangane ya bimuma ne bilongo bidiye mufuke, tudi tumona ne: udi ne dinanga ne meji. Bunene bua diulu ne buloba budi buleja bukole budi nabu Nzambi.
Tuetu tubala Bible, tudi kabidi mua kumanya ngikadilu mikuabu ya Nzambi. Tshilejilu, Bible udi utuambila malu atu Nzambi musue ne atuye kayi musue, mutuye wenzela bantu malu ne mutuye umvua bua malu atu bantu benza.
3. Nzambi utuku ne dîna anyi?
Yezu wakamba ne: ‘Tatu wetu udi mu diulu, Dîna diebe ditumbe.’ (Matayi 6:
Mu Bible ya bungi mbumbushe dîna dia Nzambi, bapingaje mêna a tshianana anyi mianzu, bu mudi: Maweja, Mvidi Mukulu, Mukalenge, Maweja-Nangila anyi Mfumu. Kadi pavuabu bafunde Bible, dîna dia Nzambi divuamu misangu mitue ku 7000. Yezu wakamanyisha bantu dîna dia Nzambi pavuaye ubalongesha.
4. Yehowa utuku utuelela meji anyi?
Bu mudi makenga enda avulangana, bidiku bileja ne: Nzambi kena utangila malu etu anyi? Bamue bantu badi bela meji ne: Nzambi udi utukengesha bua kututeta, kadi ki mmuomu to.
Nzambi mmutue yonso wa kutudi mushinga bualu mmutupeshe tshipedi tshia kudisunguila malu. Katuenaku mua kusanka bua mutudi ne budikadidi bua kusungula bua kuenzela Nzambi mudimu anyi? (Yoshua 24:15) Kadi bantu ba bungi badi basungula bua kuenzela bakuabu malu mabi, ke bualu kayi makenga mmavulangane. Patu Yehowa umona malu mabi a nunku, bitu bimunyingalaja bikole.
Yehowa utu netu ku muoyo. Mmusue bua tuikale amu ne disanka. Ukadi pa kujikija makenga ne kubutula bantu badi baakebesha. Kadi Yehowa mmumanye tshidiye muanji kulekeela makenga. Dilonga dia 8 nediumvuije bua tshinyi mmulekele makenga.
5. Mmushindu kayi utudi mua kusemena pabuipi ne Nzambi?
Yehowa udi utulomba bua tuetu kumusambila bua kumona mua kusemena pabuipi nende. Udi utangila malu a muntu ne muntu. (Musambu 65:2; 145:18) Utu musue kutubuikidila mibi yetu. Udi umona mutudi tudienzeja bua kumusankisha, nansha mututu imue misangu tumunyingalaja. Nunku, nansha mutudi bena mibi, tudi mua kulua balunda banene ba Nzambi.
Bu mudi Yehowa ke udi mutupeshe muoyo, yeye ke utudi ne bua kunanga bikole kupita muntu kayi yonso. (Mâko 12:30) Paudi ulonga malu a Nzambi ne wenza tshidiye ukulomba, udi uleja ne: udi munange Nzambi. Ke tshiakuambuluisha bua kusemena pabuipi nende.
lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn lua_Latn